অনামিকা খন্না যখন ফ্যাশন ভাবনা শুরু করেন, তখনও কলকাতায় ফ্যাশন আর স্টাইল- এই দু’টো শব্দের পার্থক্য জানা ছিল না।
জানা ছিল না ‘কেতা’আর ‘ধোপদুরস্ত’ দু’টো আলাদা শব্দ কেন।
ফ্যাশনের সংজ্ঞা যাঁদের হাত ধরে প্রথম শুরু হয়েছিল, তাঁদের মধ্যে অন্যতম অনামিকা খন্না।
কলকাতা শহরকেই মনেপ্রাণে ভালবেসে, এখানের জল-হাওয়ার অনুপ্রেরণায় তিনি ফ্যাশন ডিজাইনিং করেন। কলকাতা থেকে আসছেন? তখনও ফ্যাশন উইকে জিজ্ঞাসা করত অনেকেই। তাচ্ছিল্যভরে। 

‘‘আজ দেখুন, সারা পৃথিবী তাকিয়ে আছে কলকাতার দিকে। এখানকার ডিজাইনাররা এতটাই মৌলিক যে, প্রত্যেক ফ্যাশন উইকে বিশ্বের সব ডিজাইনার আমাদের কালেকশন নিয়ে উচ্ছ্বসিত।’’ নিজের স্টোরে বসে বললেন অনামিকা খন্না। জানালেন, প্রথম সারির ডিজাইনারদের মধ্যে একাধিক নাম পাবেন যাঁরা এই শহরেরই ডিজাইনার।
ল্যাকমে ইন্ডিয়া ফ্যাশন উইকে এবারে অনামিকা খন্নার কালেকশন - রিইনভেন্টিং ন্যুড। এই ফ্যাশনের সঙ্গে ন্যুডিটির কোনও সম্পর্ক নেই। ন্যুড মেক-আপের সঙ্গে মানানসই পোশাক কেমন হবে, সেটাই তিনি ফুটিয়ে তুলছেন রংবেরঙের জাদুতে।